L-Onorevoli Joe Debono Grech ma jħobbx jistenna fil-kju. Naħseb ħaġa normali. Li mhux normali hu li dan Joe, għall-kuntrarju tagħna n-nies normali, malajr isolviha l-problema. Jaqbeż il-kju u jmur fuq quddiem nett, u min jazzarda jipprotesta għal imġiba tal-bdabad bħal din jaqbad joffendih u jkellmu ħażin. Għallinqas hekk qalet li għamel fil-konfront tagħha waħda Michelle Sullivan. Imma Michelle ma ħallithiex għaddejja qisu ma ġara xejn, u kixfitu talli hu mad-dinja fil-blogg tagħha (il-link aktar 'l isfel). Tal-għaġeb l-arroganza ta' ċerti rappreżentanti tal-poplu. U dan għadu fl-oppożizzjoni u jippretendi li Malta kollha tiegħu u kulħadd għandu jkun sottomess għax-xewqat tiegħu – min jaf x'ġej la jkun fil-gvern? It-tama tiegħi hi li l-bniedem hu dak li hu, u jekk ikunx fil-gvern jew fl-oppożizzjoni ma tagħmilx differenza: rappreżentant tiegħu nnifsu jibqa'. Ma tantx għandi tama li dawk in-nies li jirrappreżenta, id-darba meta jmiss jagħżlu lil min jirrappreżentahom, jiddeċiedu li dan Joe ma jirrappreżentahomx b'mod xieraq. Wisq nibża' li jqisuh li jirrappreżentahom tajjeb ħafna. Jiġifieri m'għandix għax niskanta li ssib lil min jiskużah… Hawn hu r-rakkont ta' Michelle Sullivan fil-glorja kollha tiegħu: http://www.michellesullivan.org/blog/1369